Det blev ligeved og næsten, da længden af dette års faunastriber blev gjort op. Sølle tre kilometer fra målet på 100 kilometer. I øjeblikket er hele landet ramt af tørke, og det påvirker faunastriberne. - Vi ser store udsving i, hvor godt frøene har spiret rundt omkring i landskabet, og vi er lidt bange for at den manglende regn har skylden for det, siger Rasmus Arvidson, der er miljøkonsulent i LandboNord, og fortsætter: - Det kan nogen steder se ud som om at faunastriberne ikke bliver helt så flotte, som vi havde håbet på. Faunastriberne er til gavn for naturens vildt, fugle og insekter. - I år havde vi valgt at køre med to forskellige frøblandinger. En vildtblanding og en decideret blomsterblanding, siger Rasmus Arvidson og fortsætter: - Derudover var der også en blanding specielt for økologer, så vi har kunnet give de i alt 91 landmænd og lodsejere, som er spredt ud over hele det nordlige Jylland, en blanding som passede til deres behov.

Referat:
Ambitionen om at gøre det nordlige Jylland endnu kønnere til glæde for dyr og mennesker går ikke helt efter planen, da der mangler vand.